b'\n_START_ARTICLE_\nEdo Brajnik\n_START_SECTION_\n\xc5\xbdivljenjepis\n_START_PARAGRAPH_\nBrajnik je bil pred vojno dijak ter je v Ljubljani dovr\xc5\xa1eval 8. razred gimnazije. \xc5\xbde od leta 1938 je Partija vzgajala tega mladega 16-letnega mladeni\xc4\x8da v doslednega revolucionarja ter mu zaupala tudi ve\xc4\x8dje organizacijske naloge. Brajnik je postal oktobra 1939 \xc4\x8dlan SKOJa. Ob kapitulaciji Kraljevine Jugoslavije je prevzel vodstvo srednje\xc5\xa1olske skojevske organizacije v Ljubljani. \xc4\x8clan KPS je postal maja 1941. Julija 1941 je organiziral borbeno grupo skojevcev, ki je postala ena najaktivnej\xc5\xa1ih skupin v Ljubljani. Sodeloval je v mnogih akcijah borbenih grup in kot vodja skupine organiziral in vr\xc5\xa1il razne diverzantske akcije, razoro\xc5\xbeevanje fa\xc5\xa1isti\xc4\x8dnih oficirjev in okupatorjevih patrulj, kaznovanje narodnih izdajalcev itd., zato ga je komandant VOS za mesto Ljubljana Franc Ravbar vklju\xc4\x8dil v delo VOS pri OF. Zaradi velike hrabrosti in organizacijskih sposobnosti je od spomladi 1942 vodil varnostne grupe v Ljubljani. Takrat je postal \xc4\x8dlan kolegija VOS OF, pozneje centralne komisije in je vodil vso varnostno obve\xc5\xa1\xc4\x8devalno dejavnost. V Ljubljani je delal kot komandant varnostne slu\xc5\xbebe vse do odhoda v partizane v za\xc4\x8detku maja 1943. Kljub odhodu v partizane je pri razvoju in izgradnji VOSa je sodeloval do njene ukinitve februarja 1944, ko je prevzel vodstvo oddelka za tujino pri odseku za notranje zadeve predsedstva SNOS._NEWLINE_Po ustanovitvi OZNE maja 1944 so ga imenovali za namestnika vodje in v za\xc4\x8detku 1945 za vodjo 1. odseka OZNE za Jugoslavijo. Po koncu vojne je vrsto let delal v zvezni upravi za notranje zadeve v Beogradu._NEWLINE_S tihim privoljenjem Josipa Broza in takratnega notranjega ministra Jugoslavije Aleksandra Rankovi\xc4\x87a je prav Edo Brajnik (alias Prijatelj, kot so Brajnika konspirativno imenovali Judje), z judovskim sodelavcem Danom Yeshayahujem omogo\xc4\x8dil, da so v nastajajo\xc4\x8do dr\xc5\xbeavo Izrael preko tedanjih jugoslovanskih pristani\xc5\xa1\xc4\x8d in letali\xc5\xa1\xc4\x8d takoj po drugi svetovni vojni potovali Judje iz Mad\xc5\xbearske, Romunije, Jugoslavije in Sovjetske zveze, z njimi pa naj bi nelegalno potovalo tudi oro\xc5\xbeje, prepotrebno za osvoboditev nove judovske dr\xc5\xbeave. Prav po Brajnikovi zaslugi Judje niso pozabili nesebi\xc4\x8dne pomo\xc4\x8di Jugoslavije in posebno Slovenije._NEWLINE__NEWLINE_Po vrnitvi v Ljubljano je bil Edo Brajnik med drugim predsednik komisije za mednarodna vpra\xc5\xa1anja skup\xc5\xa1\xc4\x8dine SRS.'